
RAPORT  COMUN
asupra proiectului de Lege privind aprobarea Ordonanţei de urgenţă a Guvernului nr.75/2012 pentru modificarea şi completarea Ordonanţei de urgenţă a Guvernului nr.66/2011 privind prevenirea, constatarea şi sancţionarea neregulilor apărute în obţinerea fondurilor europene şi/sau a fondurilor publice 
naţionale aferente acestora
În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru buget, finanţe şi bănci au fost sesizate, în fond, în procedură de urgenţă, cu proiectul de lege privind aprobarea Ordonanţei de urgenţă a Guvernului nr.75/2012 pentru modificarea şi completarea Ordonanţei de urgenţă a Guvernului nr.66/2011 privind prevenirea, constatarea şi sancţionarea neregulilor apărute în obţinerea fondurilor europene şi/sau a fondurilor publice naţionale aferente acestora, trimis cu adresa PL-x 92 din 25 martie 2013, înregistrat sub nr. 31/423 din 26 martie 2013, respectiv sub nr. 22/125 din 27 martie 2013. 
Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.

Senatul, în calitate de primă Cameră sesizată, a adoptat această iniţiativă legislativă, în şedinţa din 18 martie 2013.
Consiliul Legislativ, prin avizul nr. 958 din 21 noiembrie 2012, a avizat favorabil proiectul de ordonanţă.

Proiectul de lege are ca obiect de reglementare modificarea şi completarea Ordonanţei de urgenţă nr. 66/2011 privind prevenirea, constatarea şi sancţionarea neregulilor apărute în obţinerea fondurilor europene şi/sau a fondurilor publice naţionale aferente acestora, aprobată cu modificări şi completări prin Legea nr. 142/2012, cu modificările şi completările ulterioare, în scopul accelerării gradului de absorţie a fondurilor externe nerambursabile destinate României şi al îmbunătăţirii cadrului juridic, astfel încât să se asigure utilizarea eficientă a acestora.
În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru buget, finanţe şi bănci  a examinat iniţiativa legislativă, în şedinţa din 21 mai 2013. 

La lucrările şedinţei au fost prezenţi 32 deputaţi din totalul de 32 membri ai Comisiei pentru buget, finanţe şi bănci.
La dezbateri a participat, în calitate de invitat, din partea Ministerului Finanţelor Publice domnul Dan Manolescu, secretar de stat.
În urma examinării proiectului de lege şi a opiniilor exprimate membrii Comisiei pentru buget, finanţe şi bănci au hotărât, cu unanimitate de voturi, să adopte proiectul de Lege privind aprobarea Ordonanţei de urgenţă a Guvernului nr.75/2012 pentru modificarea şi completarea Ordonanţei de urgenţă a Guvernului nr.66/2011 privind prevenirea, constatarea şi sancţionarea neregulilor apărute în obţinerea fondurilor europene şi/sau a fondurilor publice naţionale aferente acestora, în forma adoptată de Senat.
În conformitate cu prevederile art. 61 şi 63 din Regulamentul Camerei Deputaţilor, republicat, Comisia juridică, de disciplină şi imunităţi  a examinat iniţiativa legislativă, în şedinţa din 27 mai 2013. 
La lucrările şedinţei au fost prezenţi 17 deputaţi din totalul de 27 membri ai Comisiei juridice, de disciplină şi imunităţi.

La dezbateri au participat, în calitate de invitaţi, din partea Ministerului Finanţelor Publice domnul Dan Marinide, director general adjunct şi doamna Mihaela Cernăzenu, consilier.
În urma examinării iniţiativei legislative, a expunerii de motive, a avizului Consiliului Legislativ, precum şi a opiniilor exprimate de către membrii celor două Comisii şi de către invitaţi, s-a hotărât, cu unanimitate de voturi, să se supună plenului Camerei Deputaţilor, spre dezbatere şi adoptare, proiectul de Lege privind aprobarea Ordonanţei de urgenţă a Guvernului nr.75/2012 pentru modificarea şi completarea Ordonanţei de urgenţă a Guvernului nr.66/2011 privind prevenirea, constatarea şi sancţionarea neregulilor apărute în obţinerea fondurilor europene şi/sau a fondurilor publice naţionale aferente acestora, în forma adoptată de Senat.
În raport cu obiectul şi conţinutul reglementării, proiectul de lege face parte din categoria legilor ordinare.
                      PREŞEDINTE,                                     PREŞEDINTE,                                                             
                Bogdan Liviu CIUCĂ                           Gheorghe DRAGOMIR
                      SECRETAR,                                           SECRETAR,  
         Theodor-Cătălin NICOLESCU                   Mihai - Aurel DONŢU                                       
Consilier,                                                                                                                                  Consilier, 

